મણિનગર પોલીસ સ્ટેશનથી છેક સેટેલાઇટ રોડ પર બંગલામાં પહોંચ્યા ત્યાં સુધી વિભાકરને મનોમન હસવું આવતું હતું. ઇન્સ્પેક્ટર પાઠકને લપેટામાં લેવાની એને મજા આવી હતી. સાચા માણસની સામે આંખ ઊંચી કરીને તમે દાદાગીરીથી વાત ના કરી શકો પણ ગુનેગારને તો ગમે તે રીતે દબડાવી શકાય. લાંચિયા અધિકારી સામે વટથી વાત કરીને ધમકાવી શકાય. મોઢું ખોલવાની નૈતિક હિંમત ગૂમાવીને એણે કમાણી કરી હોય છે. નીચું મોઢું રાખીનવે એણે બધું સાંભળી લેવું પડે.. જો પાઠકી જગ્યાએ કોઈ બીજો ઇન્સ્પેક્ટર હોત તો લાચારી બતાવીને એને કરગરવું પડતું અને ખિસ્સામાં હાથ પણ નાખવો પડતો... પણ આજે તો મનોરંજક રીતે સાવ મફતમાં સૌરભને બચાવી લીધો.